นายหน้าฯมึนเคลมน้ำท่วมอืด
‘ลูกค้า-ประกัน’ปัญหาเพียบ ต่างชาติส่งคนตรวจสอบเข้ม
21 มี.ค. 2555

‘ลูกค้า-ประกัน’ปัญหาเพียบ ต่างชาติส่งคนตรวจสอบเข้ม
นายหน้าประกันภัย เผยปัญหาเรียกร้องค่าสินไหมน้ำท่วมล่าช้าเพียบ ประกันต่อส่งคนตรวจสอบเข้ม
นายพิชิต เมฆกิตติกุล กรรมการผู้จัดการ บริษัท อินดิเพ็นเดนท์ คอนซัลแตนท์ บริษัทนายหน้าประกันภัย เปิดเผยว่า ปัญหาที่พบจากการเรียกร้องค่าสินไหมทดแทนน้ำท่วมให้กับลูกค้าในขณะนี้ คือ ลูกค้ามีการทำประกันน้ำท่วมต่ำกว่าความเสียหายจริงคิดเป็น 80% เพราะไม่ต้องการเสียเบี้ยประกันภัย 
“เป็นอุทาหรณ์ในการแนะนำให้ลูกค้าทำประกันภัยครั้งต่อไปว่า จะต้องเจออะไรบ้างหากซื้อความคุ้มครองต่ำกว่าความเสียหายจริง” นายพิชิต กล่าว
นายพิชิต กล่าวว่า ปัญหาที่พบกันมากอีกหนึ่งปัญหา คือ บริษัทประกันภัยต่อกำหนดให้ทำรายงานการประเมินความเสียหายฉบับสมบูรณ์ของลูกค้าทุกราย ซึ่งเป็นความเข้มงวดของการทำเคลมในครั้งนี้ อย่างที่ไม่เคยมีมาก่อน ทำให้บริษัทประกันภัยต้องใช้ผู้สำรวจภัยที่มีประสบการณ์เข้ามาทำ เพื่อให้มั่นใจว่าจะสามารถเรียกเงินจากบริษัทประกันภัยต่อได้
“บริษัท ซีซีอาร์ ของฝรั่งเศส ที่ประกาศถอนตัวจากการรับประกัน ภัยต่อในไทยตั้งแต่ปี 2555 เป็นต้นไป ได้ส่งคนเข้ามาในไทย 5-6 คน น่าจะเข้ามาตรวจสอบกระบวนการเรียกร้องค่าสินไหมทดแทน” นายพิชิต กล่าว
นอกจากนี้ ยังพบว่า ข้อมูลในการพิจารณาเรียกร้องค่าสินไหมทดแทนไม่เพียงพอ เนื่องจากลูกค้าบางรายที่ย้ายไปทำประกันภัยกับบริษัทที่คิดเบี้ยประกันต่ำกว่า ยังไม่ได้ออกกรมธรรม์ฉบับใหม่ ซึ่งเป็นผลจากการแข่งขันแย่งชิงลูกค้ากันหนัก ปัญหาเหล่านี้ทำให้การชดใช้ค่าสินไหมทดแทนล่าช้า
ทั้งนี้ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานการจ่ายค่าสินไหมทดแทนน้ำท่วมจนถึงวันที่ 29 ก.พ. 2555 แล้ว จำนวน 1.03 แสนล้านบาท คิดเป็น 21.33% ของวงเงินความเสียหายที่มีการยื่นเคลมทั้งหมด 4.86 แสนล้านบาท โดยยังอยู่ระหว่างดำเนินการอีก 3.82 แสนล้านบาท หรือคิดเป็น 78.67%